钦定古今图书集成/理学汇编/学行典/第055卷 > 朱子大全集 > 《答汪子卿》
## 钦定古今图书集成/理学汇编/学行典/第055卷 > 朱子大全集 > 《答汪子卿》

一别累年，疾病多故，不获以时致问讯。来辱手书两
通，意厚礼勤，有非区区浅陋所敢当者，然足以见好
学之笃，虽老而不忘也。信后冬深，寒暖不常，不审尊
候何如？伏惟起居万福。某犬马之齿，虽在贤者之后，
然今亦是老境，平生为学，非不究心，然未有大得力
处。三复来诲，皆其力之所未能及者，而何足以少助
于高明？但荷意之勤，亦不敢隐其固陋耳。窃味来书
所引《论语》数条，言仁甚悉，而所论反复，亦不为不详，
独于“仁”之一字，义理意味与其所以用力之方，皆未
之及。岂其于此固有以默契而忘言也耶？不然，则仁
之所以为仁者，初未尝晓然有见于心，而的然有得
于己。吾恐所谓不违不害者之茫然如捕风系影之
无所措，而所以处夫穷通得丧之际者，或未能泰然
无所动于其中也。长者之明虽不至此，然以所谓变
通之术者观之，则有以见其未免于彼之重而此之
轻也。昔子贡无谄无骄之问，盖自以为至，而夫子以
为未若乐与好礼，何哉？无谄无骄则尚局于贫富之
中，乐与好礼则已超然乎贫富之外也。然其所以至
此，则必尝有所用其力矣，非规规于两者之闲有所
校计抑遏而求出于此也。又况于自料其必有所不
安，而预为变通之计，则恐其所立又将出于无谄无
骄之下也，无疑矣。区区鄙意，窃愿长者于此，姑无恤
其他，而深探圣贤之言，以求仁之所以为仁者，反诸
身而“实用其力焉”，则于所以不违不害者，皆如有物
之可指，而穷通得失之变，脱然其无与于我矣。不识
高明以为如何？若有未安，幸复见教也。